CELEX: C2006/048/80
Language: fi
Date: 2006-02-25 00:00:00
Title: Asia T-455/05: Kanne  29.12.2005  — Componenta v. komissio

25.2.2006   
            
            
               FI
            
            
               Euroopan unionin virallinen lehti
            
            
               C 48/42
            
         Kanne 29.12.2005 — Componenta v. komissio
   (Asia T-455/05)
   (2006/C 48/80)
   Oikeudenkäyntikieli: suomi
   Asianosaiset
   
      Kantaja: Componenta Oyj (Helsinki, Suomi) (edustaja: asianajaja M. Savola)
   
      Vastaaja: Euroopan yhteisöjen komissio
   Vaatimukset
   
               —
            
            
               valtiontuesta, jonka Suomi on toteuttanut investointitukena Componentalle, 20.10.2005 tehty komission päätös K(2005)3871 lopull. on kumottava
            
         
               —
            
            
               komissio on velvoitettava korvaamaan kantajan oikeudenkäyntikulut korkoineen.
            
         Oikeudelliset perusteet ja pääasialliset perustelut
   Kanne koskee komission 20.10.2005 tekemää päätöstä K(2005)3871 lopull., jolla Suomen valtion katsottiin antaneen Componentalle EY 87 artiklassa kiellettyä valtiontukea (tuki nro C 37/2004, ex NN 51/2004).
   Komissio katsoi tukea myönnetyn sellaisen kaksiosaisen järjestelyn yhteydessä, jossa Componenta yhtäältä myi omistusosuutensa (50 prosenttia) kiinteistösijoitusyhtiö Karkkilan Keskustakiinteistöt Oy:stä Karkkilan kaupungille, joka jo aiemmin omisti 50 prosenttia kyseisestä yhtiöstä, ja jossa mainittu kiinteistösijoitusyhtiö toisaalta maksoi Componentalle takaisin tämän yhtiöön sijoittaman osakaslainan. Samassa yhteydessä Karkkilan kaupunki sijoitti yhtiöön samansuuruisen uuden lisälainan.
   Komission mukaan valtiontuki muodostuu sekä kauppahinnasta että osakaslainan takaisinmaksusta.
   Kantaja on vedonnut kanteensa tueksi muun muassa seuraaviin seikkoihin:
   Komission päätös on sekä perusteiltaan että määrältään kokonaisuudessaan virheellinen ja lainvastainen. Kantaja väittää, että komissio on syyllistynyt olennaiseen menettelyvirheeseen ja harkintavallan väärinkäyttöön, koska se on arvioinut sille tutkintamenettelyn aikana esitettyä näyttöä ilmeisen virheellisesti. Kantaja katsoo myös, että komission päätös on EY 87 artiklan valtiontukisääntöjen vastainen. Lisäksi kantaja väittää, että päätöksen lopputulos on sen kannalta kohtuuton ja sillä rikotaan EY 5 artiklan 3 kohdassa määrättyä suhteellisuusperiaatetta.
   Kantaja toteaa, että komissio on soveltanut virheellistä menettelyä arvioidessaan kaupan kohteena olleen kiinteistösijoitusyhtiön osakkeiden arvoa. Toisin kuin komissio on katsonut, kantaja väittää, että kaupan kohteen arvo on arvioitu kaupantekohetkellä markkinaehtoisesti.
   Osakaslainajärjestelyn osalta kantaja väittää, että sille ei ole syntynyt järjestelyn johdosta mitään taloudellista etuutta. Sen mukaan komissio on arvioinut väärin mainitun järjestelyn luonteen ja merkityksen. Lisäksi komission päätöksen osakaslainajärjestelyä koskevat perustelut ovat kantajan mukaan epäselvät ja puutteelliset.
   Lopuksi kantaja väittää, että komission päätös on ristiriidassa sen muissa valtiontukea koskevissa asioissa noudattaman käytännön kanssa eikä vastaa jäsenvaltioille ETY:n perustamissopimuksen 92 ja 93 artiklan soveltamisesta ja komission direktiivin 80/723/ETY 5 artiklan soveltamisesta tehdasteollisuuden alalla toimiviin julkisiin yhtiöihin annetussa komission tiedonannossa esitettyjä periaatteita. (1)
   
   Kauppakirjaan sisältyneen investointiehdon osalta kantaja väittää, että komissio on arvioinut mainittua ehtoa ja sen merkitystä virheellisesti.
   
      (1)  EYVL C 307, 13.11.1993, s. 3.